**ΕΥΡΙΠΙΔΗ ΕΛΕΝΗ – Β΄ ΕΠΕΙΣΟΔΙΟ – ΣΚΗΝΗ 2η**

**Στ. 659- 686: Είσοδος του Αγγελιοφόρου και είδηση για ανάληψη του ειδώλου της Ελένης.**

Η Ελένη βρίσκεται σε απόγνωση· τόσα χρόνια περίμενε το Μενέλαο κι αυτός την αρνείται… Όλα μοιάζουν χαμένα. Τι είναι αυτό που θα μπορέσει πλέον να την κρατήσει στη ζωή; Από πού να αντλήσει δύναμη και κουράγιο, όταν βιώνει τόση αδικία; Μήπως θα πρέπει να απαρνηθεί για πάντα το Μενέλαο και να στραφεί στο Θεοκλύμενο ή μήπως θα ήταν προτιμότερο να επιλέξει το θάνατο;

Σε μια τόσο οριακή στιγμή, εμφανίζεται αναπάντεχα ένα νέο πρόσωπο. **Π**αρουσιάζεται απροσδόκητα ο Αγγελιοφόρος. Η εμφάνισή του μοιάζει με «από μηχανής θεό», τον τρόπο δηλαδή που παρουσιάζονται οι θεοί στις τραγωδίες του Ευριπίδη, για να δώσουν λύση σε ένα αξεπέραστο πρόβλημα που αντιμετωπίζει ο ήρωας ή για να τον προστατέψουν. Στον Ευριπίδη αυτή η τεχνική είναι συνηθισμένη, γιατί διεγείρονται συναισθήματα στην ψυχή των θεατών, όπως αγωνία και έκπληξη.

Αυτή **η τεχνική του απροσδόκητου** είναι άμεσα συνδεδεμένη με την αντίληψη ότι τίποτε δεν είναι βέβαιο στη ζωή μας. Υπάρχουν πάντα οι αστάθμητοι παράγοντες που μπορεί να επηρεάσουν τη ζωή μας και να ανατρέψουν τα πάντα. Εξάλλου, την εποχή που γράφτηκε και παρουσιάστηκε η τραγωδία «Ελένη», είναι σε εξέλιξη ο Πελοποννησιακός πόλεμος, που με τα απροσδόκητα περιστατικά του ήταν πηγή έκπληξης και αγωνίας για τους Αθηναίους της εποχής

Άλλα απροσδόκητα στην Ελένη:

1. Η εμφάνιση του Τεύκρου και η τυχαία συνάντηση με τη γυναίκα που μισεί πιο πολύ, την Ελένη.
2. Η παρουσία της Γερόντισσας αντί για άντρα φύλακα.
3. Η αναπάντεχη συνάντηση Μενέλαου – Ελένης.

Η τεχνική του απρόοπτου συνδέεται με την αντίληψη **ότι η ζωή μπορεί να αλλάξει ξαφνικά, απρόοπτα από στιγμή σε στιγμή είτε προς το καλύτερο είτε προς το χειρότερο.** Γι’ αυτό το λόγο στη ζωή δεν θα πρέπει να θεωρούμε τίποτα δεδομένο, καθώς ανά πάσα στιγμή μπορεί να συμβεί ένα απρόοπτο γεγονός που θα ανατρέψει τα πάντα.

Εκφράσεις και παροιμίες που εκφράζουν αυτό το στοιχείο του απρόοπτου είναι: «Όσα φέρνει η ώρα, δεν τα φέρνει ο χρόνος όλος», «κεραυνός εν αιθρία», «Μέγας είσαι, Κύριε, και θαυμαστά τα έργα σου», «βουνό με βουνό δεν σμίγει».

**Ο αγγελιοφόρος** είναι ένας άντρας που εισέρχεται από την αριστερή ως προς τους θεατές πάροδο. Τα ρούχα του είναι απλά και ταλαιπωρημένα. Ασθμαίνοντας, πλησιάζει το Μενέλαο, εμποδίζοντάς τον έτσι να εγκαταλείψει τη σκηνή. Ποιος άραγε είναι αυτός ο άντρας και ποιο ρόλο θα μπορούσε να διαδραματίσει στην εξέλιξη της ιστορίας;

Ο άντρας αυτοσυστήνεται, λέγοντας “...με στείλαν οι συντρόφοι μας να ψάξω...”. Επομένως, πρόκειται για κάποιον από τους συμπολεμιστές, συντρόφους του Μενέλαου που επέζησαν από το ναυάγιο. Είναι εκείνοι στους οποίους ανέθεσε ο Μενέλαος να προσέχουν το είδωλο όσο ο ίδιος θα έψαχνε κάτι για να τους χορτάσει. Ο άντρας μιλάει λαχανιασμένα, καθώς η αναζήτηση του Μενέλαου ήταν κοπιαστική. Μεταφέρει κάποιο σημαντικό νέο, επομένως είναι ένας αγγελιαφόρος. Η βιασύνη με την οποία μιλάει, προετοιμάζει τους ήρωες αλλά και τους θεατές για σημαντικές ειδήσεις. Ωστόσο προηγείται μια σύντομη στιχομυθία με το Μενέλαο· άλλωστε τυπικό στοιχείο των σκηνών με αγγελιοφόρους είναι να μην αποκαλύπτεται αμέσως η είδηση, ώστε να δημιουργείται αγωνία στους θεατές.

**Ρόλος Αγγελιοφόρου:** Ο Αγγελιοφόρος είναι δευτερεύον πρόσωπο της τραγωδίας, συνήθως ανώνυμο, που αποχωρεί αμέσως αφού ανακοινώσει την είδηση που μεταφέρει. Στη συγκεκριμένη σκηνή ο αγγελιοφόρος δεν φεύγει αμέσως αφού έχει στενή σχέση με τους ήρωες.

- Εμφανίζεται ξαφνικά και εξυπηρετεί τη δραματική οικονομία αφού δίνει λύση στο αδιέξοδο των ηρώων. Αποκαλύπτει το ρόλου του ειδώλου και αποκαθιστά το όνομα της Ελένης, βοηθά στην αναγνώριση της Ελένης από τον Μενέλαο.

- Αποκαθιστά την τιμή της Ελένης.

- Εκπροσωπεί όλους τους Έλληνες που πολέμησαν για το είδωλο.

- Είναι πρόσωπο οικείο στου ήρωες: παλιός υπηρέτης της Ελένης, σύντροφος του Μενέλαου.

- Η απλότητά του προκαλεί το γέλιο στους θεατές, εξυπηρετεί το κωμικό στοιχείο του έργου.

- Με την εμφάνισή του ο Ευριπίδης δηλώνει τις φιλοσοφικές του θεωρίες και «ανυψώνει» τους κοινωνικά κατώτερους της εποχής του (δούλοι-γυναίκες).

**Στοιχεία όψης – σκηνογραφικοί και σκηνοθετικοί δείκτες:** Το σκηνικό παραμένει ίδιο. Στη σκηνή βρίσκεται ο Χορός, ο Μενέλαος και η Ελένη. Ο Μενέλαος ετοιμάζεται να φύγει όταν από τη δεξιά πάροδο μπαίνει ο Αγγελιοφόρος ντυμένος με απλά ρούχα, ταλαιπωρημένος και αυτός αφού αποτελεί μέλος του πληρώματος του Μενέλαου, ένας απλός, λαϊκός άνθρωπος. Τα νέα που φέρνει βγάζουν από το αδιέξοδο τον Μενέλαο και την Ελένη και βοηθούν να επιτευχθεί η αναγνώριση (δραματική οικονομία).

**Η ρήση του ειδώλου:** Ο αγγελιαφόρος, μετά τα πρώτα λόγια προς το Mενέλαο, μεταφέρει σε ευθύ λόγο όσα είπε το είδωλο πριν αναληφθεί στους ουρανούς. Το είδωλο δε χρειάζεται πια, καθώς πραγματοποιήθηκαν τα σχέδια των θεών, αφενός του Δία που ήθελε τον Tρωικό πόλεμο και αφετέρου της Ήρας που δεν ήθελε να χαρεί ο Πάρης την πραγματική Ελένη.

**Η μεταφορά των λόγων του ειδώλου σε πρώτο πρόσωπο** **(ευθύς λόγος)** δεν είναι τυχαία. Ο ποιητής μας μεταφέρει στο εσωτερικό της σπηλιάς, ζωντανεύοντας μια σκηνή καθοριστική για όλη την εξέλιξη της τραγωδίας. Επιτέλους, η αλήθεια αποκαθίσταται, η Ελένη απαλλάσσεται από τις άδικες κατηγορίες και ανακτά την τιμή και την αξιοπρέπειά της. Τα λόγια πρέπει να ακουστούν όπως ακριβώς ειπώθηκαν, σαν να μιλά αυτή την ώρα το είδωλο στους θεατές αλλά και στον ίδιο το Μενέλαο που μοιάζει να πείθεται ακριβώς επειδή ακούει τη φωνή του ειδώλου. Αυτό για το οποίο αγωνίστηκε σκληρά, αυτό για το οποίο θυσίασε δέκα ολόκληρα χρόνια στον πόλεμο της Τροίας, αυτό με το οποίο παραδέρνει στα πέλαγα, αυτό στο οποίο επιρρίπτει όλες τις ευθύνες για τα δεινά και τις συμφορές του, αυτό που τον ξεγέλασε, αυτό ακριβώς το είδωλο θα πρέπει και να αποκαταστήσει την αλήθεια. Διαφορετικά τίποτε άλλο δεν είναι αξιόπιστο, ούτε καν τα ίδια του τα μάτια, όταν αντικρίζει την πραγματικη Ελένη.

**Στ. 687 - 730: Ο Μενέλαος αναγνωρίζει την Ελένη.**

Στους στίχους 690-772 παρακολουθούμε ένα **αμοιβαίο της αναγνώρισης**. Πρόκειται για τραγούδια που εκτελούσαν εναλλάξ τα πρόσωπα επί σκηνής. Στα τραγούδια αυτά τουλάχιστον ένα πρόσωπο τραγουδά, σε λυρικά μέτρα, για να εκφράσει τα έντονα συναισθήματά του ενώ το άλλο πρόσωπο μπορεί να απαντά με απαγγελλόμενους στίχους ή και με τραγούδι.

Η αναγνώριση ολοκληρώνεται και οι δύο σύζυγοι, τραγουδώντας ένα λυρικό αμοιβαίο, εκφράζουν την ευτυχία τους που ξαναβρέθηκαν αλλά και τον πόνο τους για όσα μάταια υπέφεραν.

Συνήθως σε τέτοια αμοιβαία η ηρωίδα χρησιμοποιεί λυρικά μέτρα, δηλαδή τραγουδά, ενώ ο ήρωας μη λυρικά. Έτσι τονίζεται η ένταση του συναισθήματος της ηρωίδας και η αυτοσυγκράτηση του ήρωα. Στο αμοιβαίο όμως αυτό και ο Mενέλαος χρησιμοποιεί λυρικά μέτρα σε ορισμένα σημεία, συμμετέχοντας πιο έντονα στην ανείπωτη χαρά της Ελένης.

Και οι δύο φάσεις της αναγνώρισης δεν γίνονται με «σημάδια» αλλά με συλλογισμούς. Αν η «αναγνώριση» είναι θεατρική τεχνική που βοηθάει στην εξέλιξη του «μύθου» και συγκινεί, η περιπέτεια είναι το στοιχείο του μύθου που προκαλεί τον «φόβον» και τον «έλεον». Με την περιπέτεια ολοκληρώνεται η «δέσις» της τραγωδίας και από εκεί και πέρα δρομολογείται η «λύσις». Βέβαια η περιπέτεια δεν είναι πλήρης και οριστική, γιατί υπάρχει ακόμη ο κίνδυνος που διατρέχει το αντρόγυνο από τον Θεοκλύμενο.

Η αναγνώριση γεννά στους ήρωες συναισθήματα έντονης χαράς, ανακούφισης και συγκίνησης. Η πορεία προς αυτήν και οι συνεχείς ανατροπές έχουν προκαλέσει έντονες μεταπτώσεις συναισθημάτων, που κινούνται από την ευτυχία έως την απόλυτη απόγνωση. Η ελπίδα των ηρώων εναλλάσσεται διαρκώς με την αμφιβολία και την απογοήτευση για να οδηγήσει μετά την αναγνώριση στην ευτυχία.

Ως θεατές νιώθουμε ανακούφιση, που ενισχύεται από το γεγονός ότι η επιβράδυνση της αναγνώρισης έχει δημιουργήσει συναισθήματα φόβου και αγωνίας. Οι συνεχείς ανατροπές και οι εκπλήξεις προκάλεσαν αντικρουόμενα συναισθήματα και αδημονία, που έκαναν όμως το ενδιαφέρον ζωηρότερο. Ο θεατής συμμετέχει, έτσι, εντονότερα στη χαρά των ηρώων, έχοντας μοιραστεί προηγουμένως την αγωνία τους. Τα θετικά αυτά συναισθήματα κάνουν τους θεατές -όπως και τους ήρωες- να ξεχνούν για λίγο τα εμπόδια που θα πρέπει να υπερβούν στη συνέχεια οι δύο σύζυγοι και τους κινδύνους που αντιμετωπίζουν.

**Στ. 731 - 774: Η Ελένη αφηγείται όσα έχουν συμβεί.**

Στις τραγωδίες την αναγνώριση δύο αγαπημένων προσώπων ακολουθούν συνήθως: α) η εκδήλωση των συναισθημάτων αυτών που ξανασμίγουν, μαζί με αναφορές στο ρόλο της τύχης, β) μια κίνηση προς τα πίσω, προς το παρελθόν, γ) μια κίνηση προς τα εμπρός, προς το μέλλον.

|  |  |
| --- | --- |
| **Στάδια**  | **Στίχοι** |
| 1. Εκδήλωση συναισθημάτων  | 688-689, 692, 695, 697-700, 711-712, 713, 722-723 |
| 2. Αναδρομή στο παρελθόν | 728, 740-741, 744, 750, 752, 755, 759-760, 762-763 |
| 3. Αναφορά στο μέλλον  | 711-713, 773-774, 813-821, 822 |

Όμως μετά την αναγνώριση και την έντονη εκδήλωση των συναισθημάτων η Ελένη δε φαίνεται πρόθυμη να ενημερώσει το Μενέλαο για το παρελθόν της, ενώ αντίθετα ο Μενέλαος θέλει να μάθει όλα όσα πέρασε η γυναίκα του. Η διαφορετική στάση των δύο ηρώων απέναντι στο παρελθόν μπορεί να εξηγηθεί ως εξής:

Η Ελένη: α) Δεν θέλει να θυμάται πια τραυματικές εμπειρίες και να ξύνει παλιές πληγές, αντίθετα θέλει να απολαύσει το παρόν και να ξεχάσει για πάντα το παρελθόν. β) Ντρέπεται για όσα κακά συνέβησαν εξαιτίας του ονόματός της, παρόλο που η ίδια ήταν αθώα, και γι’ αυτό αποφεύγει να τα αναφέρει.

Ο Μενέλαος: α) Ύστερα από 17 χρόνια απουσίας είναι φυσικό να έχει ειλικρινές ενδιαφέρον για τη γυναίκα που αγαπάει και για τις περιπέτειές της. β) Πιστεύει ότι, όταν ο άνθρωπος θυμάται και λέει τους πόνους και τα βάσανα που πέρασε, αποφορτίζεται ψυχικά και νιώθει ανακούφιση (στ. 735). γ) Θέλει να διαπιστώσει τυχόν δικές του ευθύνες για όσα συνέβησαν (στ. 728). δ) Θέλει να συμπληρώσει τυχόν κενά που υπάρχουν ακόμη στο μυαλό του σχετικά με αυτήν την απίθανη ιστορία.

Στη συνέχεια, ωστόσο, οι ρόλοι αντιστρέφονται και, ενώ η Ελένη θέλει να μάθει για το παρελθόν του άντρα της, αυτός εμφανίζεται απρόθυμος (στ. 851-852). Αυτό όμως γίνεται, για να μην καθυστερήσει περισσότερο η εξέλιξη του δράματος.

Mε την αποκάλυψη πως η Ελένη της Τροίας ήταν το «είδωλο», **το μοτίβο «είναι – φαίνεσθαι»** δεν μπορεί να λειτουργήσει πλέον αναφορικά με την Ελένη και να στηρίξει το έργο. Μπορεί όμως θαυμάσια να λειτουργήσει αναφορικά με το σχέδιο απόδρασης και σωτηρίας του ζεύγους.  Έτσι, στην περίπτωση αυτή το «είναι» του σχεδίου επικεντρώνεται στην απόδραση και τη σωτηρία του ζεύγους, ενώ το «φαίνεσθαι» στα απατηλά επιχειρήματα της Ελένης προς τον Θεοκλύμενο ότι πρέπει να αποδώσει τιμές και να προσφέρει θυσίες στον νεκρό Μενέλαο μεσοπέλαγα.

Η δημιουργία του «ειδώλου» ήταν έργο θεϊκό (της Ήρας) και στάθηκε μοιραίο όχι μόνο για την Ελένη και τη ζωή της, αλλά και για την τύχη δύο λαών. Η άρση του «ειδώλου» με την ανάληψη στους ουρανούς, είναι πάλι θεϊκή ενέργεια, γεγονός που δείχνει ότι οι θεοί είναι οι θύτες και οι θνητοί τα θύματα. Οι θεοί αποφασίζουν και οι θνητοί βρίσκονται στο έλεός τους.

**Στ. 775 - 840: Ο Αγγελιοφόρος εκφράζει τη γνώμη του για τους θεούς,**

**την αθωότητα της Ελένης και την ψευτιά της μαντικής.**

**Ειρωνική μέθοδος:** Αυτό που προκαλεί εντύπωση στη ρήση του Αγγελιαφόρου δεν είναι τόσο οι ίδιες οι ιδέες – εξάλλου ο Ευριπίδης συχνά μας ξαφνιάζει με τις επαναστατικές του απόψεις – όσο το πρόσωπο το οποίο τις εκφέρει. Δεν είναι ο Μενέλαος, ο ισχυρός βασιλιάς και στρατηγός αλλά ένας ταπεινός και ασήμαντος κατά τα άλλα υπηρέτης, ένας Αγγελιαφόρος!

Στο σημείο αυτό επισημαίνουμε τον ιδιαίτερο τρόπο με τον οποίο ο Ευριπίδης μεταχειρίζεται κάποια δευτερεύοντα πρόσωπα. Αν ο Ευριπίδης ήθελε να υπενθυμίσει στους θεατές τη ματαιότητα του πολέμου ή τη σκληρότητα και την ανευθυνότητα των Θεών στο παιχνίδι με τις ζωές των ανθρώπων, αυτή θα ήταν η καταλληλότερη στιγμή αλλά ο γερο-Υπηρέτης δύσκολα μοιάζει το κατάλληλο πρόσωπο. Ωστόσο, ο Ευριπίδης αναθέτει αυτόν το ρόλο σε έναν άνθρωπο που έχει ιδιαί­τερη σχέση με τους ήρωες. Πολέμησε μαζί με το Μενέλαο, μοιράστηκε τις συμφορές του κι έχει αποκτήσει έτσι το δικαίωμα να συμμετέχει και στη χαρά του βασιλιά του. Επιπλέον, γνωρίζει την Ελένη, θυμάται το γάμο της και αποτελεί το συνδετικό κρίκο με το παρελθόν. Το γεγονός ότι είναι έμπιστος, σε συνδυασμό με την ηλικία του, του επιτρέπει να έχει οικειότητα με την ηρωίδα. Τέλος, είναι ένας από τους λίγους διασωθέντες συντρόφους του Μενέλαου.

Ένας ακόμη λόγος που ο ποιητής τού αναθέτει το ρόλο αυτό είναι ότι αντιπροσωπεύει όλους τους απλούς Έλληνες στρατιώτες που πολέμησαν για το είδωλο της Ελένης. Ο Τεύκρος, που εξέφρασε ήδη το μίσος για την Ελένη και καταδίκασε έμμεσα τον πόλεμο, ανήκει στους επώνυμους ήρωες. Ο Αγγελιοφόρος είναι ένα πρόσωπο πιο κοντινό, με αποτέλεσμα τα λόγια και οι σκέψεις του να αγγίζουν περισσότερο το θεατή, που μπορεί να ταυτιστεί μαζί του. Είναι ο πρώτος από τους απλούς στρα­τιώτες που πολέμησαν στην Τροία, που συνειδητοποιεί πως ο πόλεμος έγινε για έναν ίσκιο.

Τέλος, η επιλογή αυτή του Ευριπίδη συνδέεται με τη τακτική του να παρουσιάζει ορισμένα από τα δευτερεύοντα πρόσωπα με τρόπο διαφο­ρετικό από τον αναμενόμενο: δίνει σε αυτά κύρος και τα χρησιμοποιεί για να εκφράσει μέσω αυτών πολλές από τις απόψεις του. Πιο συγκεκριμένα, εδώ παρουσιάζει έναν άνθρωπο δούλο, που δεν είναι καλλιεργημένος, να θυμοσοφεί για σοβαρά θέματα που απασχολούν τους ανθρώπους (φύση του θείου, μαντική, πόλεμος), για να σπάσει τις αντιλήψεις της εποχής του ως προς τα κοινωνικά και πολιτισμικά στερεότυπα της εποχής. Έτσι, εμφανίζει ένα δούλο με πείρα ζωής και πολέμου, και όχι έναν ελεύθερο, να έχει όχι μόνο συλλάβει την πλάνη και την απάτη του πολέμου αλλά και να προβληματίζεται και να φιλοσοφεί πάνω στα σοβαρά και τρέχοντα προβλήματα της εποχής του. Η μέθοδος αυτή του Ευριπίδη εμπεριέχει και κάποια ειρωνική διάθεση, η οποία δεν αφορά τα πρόσωπα που χρησιμοποιεί, αλλά τις στερεοτυπικές και τις κοινωνικές προκαταλήψεις.

**Η επίδραση των σοφιστών στη ρήση του Αγγελιαφόρου:**

**α. ισότητα όλων των ανθρώπων (στ.804-810):**

Για άλλη μια φορά η επίδραση των σοφιστών διακρίνεται έντονα στο έργο του Ευριπίδη. Στους στ.804-810, μέσα από τα λόγια του Αγγελιαφόρου, τονίζεται η αφοσίωση του δούλου προς τον κύριό του. Ωστόσο, πρόκειται για αφοσίωση που δεν είναι δείγμα δουλοπρέπειας αλλά επιλογή ενός ελεύθερου πνεύματος και δείγμα ευγένειας και ήθους. Ο Αγγελιαφόρος υπήρξε πάντοτε πιστός υπηρέτης του Μενέλαου σε καιρό ειρήνης αλλά και σύντροφος στη μάχη της Τροίας. Και αυτά τα έπραξε όχι από ανάγκη και τυφλή υποταγή αλλά από αγάπη και αφοσοίωση.

Οι σοφιστές δίδασκαν τη φυσική ισότητα όλων των ανθρώπων, ρηξικέλευθες ιδέες σε μια εποχή κατά την οποία οι κοινωνικές συνθήκες και οι ιστορικές συγκυρίες είχαν διακρίνει τους ανθρώπους σε ελεύθερους και δούλους, Έλληνες και βάρβαρους. Ο Αγγελιαφόρος τονίζει: το γεγονός ότι είμαι δούλος, δεν σημαίνει ότι είμαι κατώτερος άνθρωπος, ηθικά και πνευματικά. Δεν συνεπάγεται τη φαυλότητα της ψυχής μου και την ανικανότητα για πνευματική ελευθερία. Ελεύθερος είναι εκείνος που έχει ελεύθερη ψυχή και επιλέγει με φρόνημα αδούλωτο τις πράξεις του.

**β. ευβουλία, ευθυκρισία (στ.822-837):**

Ο Αγγελιαφόρος, συνεχίζοντας το διευρυμένο ρόλο του, διατυπώνει τις απόψεις του σχετικά με τη μαντική τέχνη και το ρόλο της στη ζωή των ανθρώπων. Καταδικάζει τους μάντεις και αμφισβητεί ευθέως την αξία που μπορούν να έχουν οι προφητείες τους. Αναφέρεται σε δύο τρόπους της μαντικής τέχνης: α) στις θυσιαστήριες φλόγες, β) στις κραυγές και τις κινήσεις των πουλιών (τους οιωνούς).

Τίποτε από όλα αυτά δεν αξίζει. Το να στηρίζει κανείς το μέλλον σε μαντείες είναι ανόητο και συχνά επικίνδυνο! Οι άνθρωποι θα πρέπει να βασίζονται σε όσα υπαγορεύουν η λογική και η ευθυκρισία, η σύνεση, ο ορθός λόγος και η εργατικότητα, απαλλαγμένοι από προλήψεις και δεισιδαιμονίες.

Πρόκειται για ένα ακόμη σημείο στο οποίο γίνεται φανερή η επίδραση των σοφιστών στο έργο του συγγραφέα, καθώς ο ορθολογισμός και η πίστη στη λογική αντιπαρατίθενται στις προλήψεις και τις δεισιδαιμονίες. Εὐβουλίαν δηλ. σωστή κρίση, υπόσχονταν οι σοφιστές ότι μπορούσαν να διδάξουν στους νέους.

Ο Aγγελιαφόρος στο λόγο του ασκεί έντονη κριτική στους μάντεις, επαναφέροντας έτσι το πρόβλημα της αδυναμίας του ανθρώπου να φτάσει εύκολα στη γνώση. Ο Αγγελιαφόρος, στηρίζει τις απόψεις του κάνοντας αναφορά στο μάντη Κάλχα, ο οποίος δεν αποκάλυψε την αλήθεια για το είδωλο όσο καιρό βρίσκονταν οι Έλληνες στην Τροία. Η αναφορά στο μάντη δεν είναι τυχαία! Ο Ευριπίδης, για άλλη μια φορά, απευθύνεται στους θεατές, στους Αθηναίους πολίτες που ξεγελάστηκαν και τώρα βιώνουν τις οδυνηρές συνέπειες από τη μεγάλη ήττα στη Σικελική εκστρατεία. Όπως άλλωστε αναφέρει και ο ιστορικός Θουκυδίδης, μετά την καταστροφή στη Σικελία, οι Aθηναίοι είχαν στραφεί όχι μόνο εναντίον των πολιτικών «που τους είχαν παρακινήσει να κάνουν την εκστρατεία» αλλά «και εναντίον των χρησμολόγων και των μάντεων και όσων άλλων που με τις προφητείες τους τούς είχαν δημιουργήσει την ελπίδα ότι θα καταλάβουν τη Σικελία».

**Στοιχεία πολιτισμού:**

Στους στίχους 798-803 διακρίνουμε στοιχεία πολιτισμού της εποχής που σχετίζονται με την τελετή του γάμου. H τελετή του γάμου περιλάμβανε τρία στάδια:

α. την ἐγγύησιν, δηλ. τη μνηστεία στο σπίτι του πατέρα της νύφης

β. την πομπήν, για την οποία γίνεται λόγος εδώ (...έτρεχα βαστώντας τις λαμπάδες πλάι στο αμάξι σου κι εσύ νυφούλα...).

γ. το τέλος, τις τελετές στο σπίτι του γαμπρού.

**Διάνοια – Ιδέες - Αντιλήψεις Ευριπίδη**

Η σκηνή αυτή **επιβεβαιώνει το χαρακτηρισμό του Ευριπίδη ως « από σκηνής φιλόσοφου»** αφού παρουσιάζει μέσω των ηρώων του τη φιλοσοφία του για τον κόσμο. Έτσι:

* στ. 779-783 «Δεν είναι αυτή…………τριών θεών αμάχη»: Ο άνθρωπος δεν μπορεί να εμπιστεύεται τους θεούς αφού αυτοί επεμβαίνουν στη ζωή των ανθρώπων υποκινούμενοι από τα πάθη και τις ιδιοτροπίες τους. Αμφισβήτηση του θείου και εμπιστοσύνη, κατ’ επέκταση, στις νοητικές δυνάμεις του ανθρώπου, φανερή η επιρροή από σοφιστές.
* στ.782 « Τόσος μόχθος και αγώνας για έναν ίσκιο»: Αντιπολεμικό μήνυμα. Τονίζεται η ματαιότητα όλων των πολέμων, έμμεση αναφορά στην καταστροφή της Αθήνας από τη Σικελική εκστρατεία.
* στ. 786-790 : «Δυσκολονόητος ο θεός …. κακό θάνατο βρίσκει». : Εδώ ο Ευριπίδης αναφέρει τις έννοιες του Θεού και της Τύχης . Η βούληση των θεών είναι απρόβλεπτη , το ίδιο και η Τύχη. Δεν είναι τυχαίο ότι οι αρχαίοι Έλληνες παρίσταναν την Τύχη ως μία τυφλή κοπέλα που στηριζόταν σε μια σφαίρα έτοιμη να κυλήσει προς κάποια κατεύθυνση με τις ίδιες πιθανότητες. Θεωρεί ότι οι δύο έννοιες μπορούν να αντικαταστήσουν η μία την άλλη.

στ. 803-810 « Όποιος δε νιώθει…..δούλος κακός»: Εδώ παρουσιάζεται η θέση του Ευριπίδη απέναντι στους δούλους, θέση που έχει εκφράσει και στην τραγωδία του «Ίων». Τους εξυψώνει και τους θεωρεί όμοιους με τους υπόλοιπους ανθρώπους, αυτό που τους κάνει να διαφέρουν είναι η λέξη «δούλος» που τους αποδίδεται (το όνομα). Σε αυτό το στίχο ο Ευριπίδης διακρίνει επίσης τη σωματική από την ψυχική ελευθερία. Ο Ευριπίδης είναι επηρεασμένος από το κίνημα των Σοφιστών οι οποίοι δίδασκαν τη φυσική ισότητα όλων των ανθρώπων, ωστόσο φαίνεται να αποδέχεται το θεσμό της δουλείας με μία διαφορετική προσέγγιση. Δέχεται δηλαδή ότι η σωματική σκλαβιά δεν συνεπάγεται και πνευματική υποδούλωση και ότι όλοι οι άνθρωποι ανεξάρτητα από την κοινωνική τους θέση πρέπει να έχουν ελεύθερη σκέψη και άποψη.

* στ. 822-840 « Θα γίνουν …..να σοφός μάντης»: Μερικοί φιλόλογοι υποστηρίζουν ότι όσα λέει ο αγγελιοφόρος αποτελούν υπαινιγμό στη Σικελική εκστρατεία, την καταστροφή της οποίας αποδίδουν σε μεγάλο βαθμό στο δεισιδαίμονα στρατηγό Νικία, ο οποίος εξαιτίας της έκλειψης της σελήνης, που συνέβη τότε, και των συμβουλών των χρησμωδών και μάντεων ανέβαλε την αναχώρηση του στόλου από τις Συρακούσες, με αποτέλεσμα την οδυνηρή ήττα των Αθηναίων το 413 π.Χ. Ο Ευριπίδης εκφράζει την οργή όλων των Αθηναίων προς τους μάντεις. Θεωρεί προτιμότερο να προσπαθούν οι άνθρωποι με θυσίες να εξασφαλίσουν την εύνοια των θεών παρά να καταφεύγουν στους μάντεις. Κυρίως όμως θα πρέπει να έχουν εμπιστοσύνη στο μυαλό και στην κρίση τους!

Μια κριτική απέναντι στην αξιοπιστία της μαντικής θα ήταν και σήμερα επίκαιρη, γιατί ακόμα και στις μέρες μας πολλοί άνθρωποι εξαιτίας του φόβου τους και της άγνοιάς τους για το τι θα συμβεί στο μέλλον, καθώς και εξαιτίας της επιθυμίας τους να αποφύγουν το κακό, καταφεύγουν σε διάφορες μορφές μαντείας, όπως η αστρολογία, η χαρτομαντεία, η καφεμαντεία κ.α. Η πίστη τους αυτή όμως στη μαντική τους καθιστά δεισιδαίμονες, προληπτικούς και πνευματικά εξαρτημένους από τους κάθε λογής φιλάργυρους μάντεις οι οποίοι με τα ψέματά τους τους οδηγούν στη χειραγώγηση και στην αποδυνάμωση της κριτικής τους σκέψης. Έτσι ένας ήρωας σε μια σύγχρονη παράσταση θα μπορούσε να εκφράσει την άποψη ότι κάθε αξιοπρεπής άνθρωπος που σέβεται τον εαυτό του πρέπει να αφήνει στο περιθώριο τις μαντείες και να στηρίζεται στο σωστό μυαλό, στην ευβουλία, στη λογική και στη σύνεση, για να πετύχει αυτό που θέλει.

**ΧΑΡΑΚΤΗΡΙΣΜΟΣ ΗΡΩΩΝ (ΗΘΟΣ):**

**Ελένη**

Ιδιαίτερα συναισθηματική και εκδηλωτική αφού βιώνει απέραντη χαρά. Ο άντρας της την αναγνώρισε, ήρθε για να τη σώσει απ’ τη δυστυχία της και να αποκαταστήσει το όνομά της.

Πιστή και αφοσιωμένη στον άντρα της αλλά και στην πατρίδα της.

**Μενέλαος**

Χαρούμενος μετά την αναγνώριση της γυναίκας του αλλά πιο συγκρατημένος από εκείνη. Η εγκράτεια συναισθημάτων ταιριάζει στο γενναίο στρατιώτη Μενέλαο.

Προσπαθεί ακόμη να συνειδητοποιήσει τα όσα έμαθε, τη διάψευση 17 χρόνων της ζωής του αλλά και να παρηγορήσει την Ελένη για τις συμφορές που τη βρήκαν.

**Αγγελιοφόρος**

* Πιστός σύντροφος και αγγελιοφόρος του Μενέλαου.
* Αγαπάει τον κύριό του και ενδιαφέρεται για αυτόν γι’ αυτό και σπεύδει να του ανακοινώσει ο ίδιος τα όσα συνέβησαν στη σπηλιά.
* Ικανοποιημένος όταν βρίσκει τον Μενέλαο.
* Έκπληκτος όταν αντικρίζει μπροστά του την Ελένη.
* Εντυπωσιασμένος όταν διηγείται την ανάληψη του ειδώλου.
* Ενοχλημένος μαζί της όσο θεωρεί ότι αυτή είναι υπεύθυνη για τον Τρωικό πόλεμο.
* Αφελής και απλοϊκός. Προκαλεί το γέλιο στους θεατές .
* Φλύαρος.
* Φιλόσοφος του λαού. Προβληματίζεται και φιλοσοφεί στα θέματα του πολέμου, της μαντικής , των θεών.
* Ευτυχισμένος με την ευτυχία των αφεντικών του.

**Στίχοι 690-730, Ερωτήσεις από το σχολικό βιβλίο (από «Ας εμβαθύνουμε») – Απαντήσεις**

**1. Ερώτηση σελίδας 57 σχολικού βιβλίου**

Παρακολουθούμε την αναγνώριση ανάμεσα στο Μενέλαο και την Ελένη. Οι ήρωες περνούν από την άγνοια στη γνώση, οπότε αίρεται και η αντίθεση ανάμεσα στο φαίνεσθαι και το είναι. Οι ήρωες υπάρχουν πια στην πραγματική τους ταυτότητα (είναι = φαίνεσθαι).

Ας αναζητήσουμε τον τρόπο με τον οποίο γίνεται η  μετάβαση από την άγνοια στη γνώση.

Η μετάβαση από την άγνοια στη γνώση γίνεται βαθμιαία, σε δύο στάδια και μέσα από αλλεπάλληλες ανατροπές· δεν προκύπτει φυσικά μέσα από τα γεγονότα. Αυτό που βλέπουν κι αυτό που νομίζουν ότι γνωρίζουν, η προσκόλληση στο φαίνεσθαι, τους εμποδίζει να φτάσουν απρόσκοπτα στην αναγνώριση και προκαλεί την επιβράδυνσή της. Όταν συναντιούνται, δεν αναγνωρίζουν ο ένας τον άλλον. Η Ελένη μάλιστα τρέπεται σε φυγή, επειδή φοβάται ότι έχει μπροστά της έναν άνθρωπο του Θεοκλύμενου. Στη στρεβλή αυτή εντύπωση την οδηγεί, εκτός από την καχυποψία, η εμφάνιση του Μενέλαου, που την κάνει να τον θεωρεί απειλητικό. Όταν όμως ξεπερνά τα εμπόδια και τον αναγνωρίζει, είναι η σειρά του Μενέλαου να απομακρυνθεί.

Σταδιακά, διάφορα γεγονότα συμπληρώνουν τα κομμάτια του παζλ και προσφέρουν το συνδετικό κρίκο που θα οδηγήσει τελικά τον ήρωα στην αναγνώριση. Έτσι, στην περίπτωση του Μενέλαου, στην αναγνώ­ριση συντελεί, εκτός από την αφήγηση του Αγγελιοφόρου, η μαρτυρία της Γερόντισσας ότι η Ελένη βρίσκεται εκεί (με την πρόσθετη αναφορά σε στοιχεία της καταγωγής της) και η επιμονή της ίδιας της Ελένης. Η εμφάνιση του Αγγελιοφόρου και η είδηση της ανάληψης του ειδώλου, θα βοηθήσει το Μενέλαο να συνδυάσει τις διάσπαρτες κι ακατανόητες έως εκείνη τη στιγμή πληροφορίες και θα τον οδηγήσει να αποδεχτεί την ταυτότητα της Ελένης.

Μετά την «αναγνώριση» (= αλλαγή γνωστικής κατάστασης), ακολουθεί η «περιπέτεια», η αλλαγή της συναισθηματικής κατάστασης και πιο συγκεκριμένα η μετάβαση από τη λύπη στη χαρά. Η Ελένη εκφράζει τη χαρά της στους στίχους 691, 692, 697-8, 699. Το ίδιο και ο Μενέλαος.

**Ποια συναισθήματα γεννά στους ήρωες;**

Η αναγνώριση γεννά στους ήρωες συναισθήματα έντονης χαράς, ανακούφισης και συγκίνησης. Η πορεία προς αυτήν και οι συνεχείς ανατροπές έχουν προκαλέσει έντονες μεταπτώσεις συναισθημάτων, που κινούνται από την ευτυχία έως την απόλυτη απόγνωση. Η ελπίδα των ηρώων εναλλάσσεται διαρκώς με την αμφιβολία και την απογοήτευση για να οδηγήσει μετά την αναγνώριση στην ευτυχία.

**Εσύ τι νιώθεις;**

Ως θεατές νιώθουμε ανακούφιση, που ενισχύεται από το γεγονός ότι η επιβράδυνση της αναγνώρισης έχει δημιουργήσει συναισθήματα φόβου και αγωνίας. Οι συνεχείς ανατροπές και οι εκπλήξεις προκάλεσαν αντικρουόμενα συναισθήματα και αδημονία, που έκαναν όμως το ενδιαφέρον ζωηρότερο. Ο θεατής συμμετέχει, έτσι, εντονότερα στη χαρά των ηρώων, έχοντας μοιραστεί προηγουμένως την αγωνία τους. Τα θετικά αυτά συναισθήματα κάνουν τους θεατές -όπως και τους ήρωες- να ξεχνούν για λίγο τα εμπόδια που θα πρέπει να υπερβούν στη συνέχεια οι δύο σύζυγοι και τους κινδύνους που αντιμετωπίζουν.

**2. Ερώτηση σελίδας 61 σχολικού βιβλίου**

Ο γέροντας παραμένει στο σκηνικό χώρο και μετά την αναγγελία για την ανάληψη του ειδώλου (αγγελική ρήση). Παύει έτσι να είναι μόνο αγγελιαφόρος. Ξαναγίνεται ο πιστός υπηρέτης που εκδηλώνει συναισθήματα και εκφράζει προβληματισμούς.

**Για ποιους λόγους νομίζεις ότι ανατίθεται αυτός ο διευρυμένος ρόλος σε ένα γέροντα υπηρέτη του Μενέλαου που πολέμησε μαζί του στην Τροία;**

Ο αγγελιαφόρος παραμένει στο σκηνικό χώρο και μετά την αναγγελία για την ανάληψη του ειδώλου, μετά δηλαδή την ολοκλήρωση της αποστολής του και, χωρίς να του το ζητήσει κανείς, παρακολουθεί το διάλογο των δύο ηρώων. Η παραμονή του του δίνει ένα δεύτερο, πιο διευρυμένο ρόλο, που οφείλεται στην ιδιαίτερη θέση του. Έτσι, είναι παρών στην αναγνώριση των δύο συζύγων, ζητάει ο ίδιος να μάθει τι συμβαίνει και να μοιραστεί τη χαρά τους, εκφράζει την έκπληξή του, χαίρεται, θυ­μάται το γάμο τους, αποκαθιστά την τιμή της Ελένης, προβληματίζεται και εκφράζει απόψεις για το θείο και για τους ανθρώπους. Δεν είναι ο τυπικός αγγελιοφόρος αλλά ένας χαρακτήρας εξατομικευμένος κι ένα ανεξάρτητο δραματικό πρόσωπο.

Ο Ευριπίδης αναθέτει αυτόν το ρόλο σε έναν άνθρωπο που έχει ιδιαί­τερη σχέση με τους ήρωες. Πολέμησε μαζί με το Μενέλαο, μοιράστηκε τις συμφορές του κι έχει αποκτήσει έτσι το δικαίωμα να συμμετέχει και στη χαρά του βασιλιά του. Επιπλέον, γνωρίζει την Ελένη, θυμάται το γάμο της και αποτελεί το συνδετικό κρίκο με το παρελθόν. Το γεγονός ότι είναι έμπιστος, σε συνδυασμό με την ηλικία του, του επιτρέπει να έχει οικειότητα με την ηρωίδα. Τέλος, είναι ένας από τους λίγους διασωθέντες συντρόφους του Μενέλαου.

Ένας ακόμη λόγος που ο ποιητής τού αναθέτει το ρόλο αυτό είναι ότι αντιπροσωπεύει όλους τους απλούς Έλληνες στρατιώτες που πολέμησαν για το είδωλο της Ελένης. Ο Τεύκρος, που εξέφρασε ήδη το μίσος για την Ελένη και καταδίκασε έμμεσα τον πόλεμο, ανήκει στους επώνυμους ήρωες. Ο Αγγελιοφόρος είναι ένα πρόσωπο πιο κοντινό, με αποτέλεσμα τα λόγια και οι σκέψεις του να αγγίζουν περισσότερο το θεατή, που μπορεί να ταυτιστεί μαζί του. Είναι ο πρώτος από τους απλούς στρα­τιώτες που πολέμησαν στην Τροία, που συνειδητοποιεί πως ο πόλεμος έγινε για έναν ίσκιο.

Τέλος, η επιλογή αυτή του Ευριπίδη συνδέεται με τη τακτική του να παρουσιάζει ορισμένα από τα δευτερεύοντα πρόσωπα με τρόπο διαφο­ρετικό από τον αναμενόμενο: δίνει σε αυτά κύρος και τα χρησιμοποιεί για να εκφράσει μέσω αυτών πολλές από τις απόψεις του. Πιο συγκεκριμένα, εδώ παρουσιάζει έναν άνθρωπο δούλο, που δεν είναι καλλιεργημένος, να θυμοσοφεί για σοβαρά θέματα που απασχολούν τους ανθρώπους (φύση του θείου, μαντική, πόλεμος), για να σπάσει τις αντιλήψεις της εποχής του ως προς τα κοινωνικά και πολιτισμικά στερεότυπα της εποχής. Έτσι, εμφανίζει ένα δούλο με πείρα ζωής και πολέμου, και όχι έναν ελεύθερο, να έχει όχι μόνο συλλάβει την πλάνη και την απάτη του πολέμου αλλά και να προβληματίζεται και να φιλοσοφεί πάνω στα σοβαρά και τρέχοντα προβλήματα της εποχής του. Η μέθοδος αυτή του Ευριπίδη εμπεριέχει και κάποια ειρωνική διάθεση, η οποία δεν αφορά τα πρόσωπα που χρησιμοποιεί, αλλά τις στερεοτυπικές και τις κοινωνικές προκαταλήψεις.

**Ας σταθούμε στις αναφορές του γέροντα υπηρέτη στους θεούς, την τύχη και την ανθρώπινη μοίρα. Ποιες είναι οι απόψεις του για τα θέματα αυτά;**

Ο Αγγελιοφόρος εκφράζει την άποψη ότι είναι δύσκολο να κατανοή­σουμε τους θεούς (στ. 786), επειδή συνεχώς αλλάζουν διάθεση (στ. 787- 790). Το ίδιο απρόβλεπτη είναι και η τύχη (στ. 791). Απόδειξη αποτελεί η περίπτωση του Μενέλαου και της Ελένης (στ. 791-795), οι οποίοι πέρασαν πολλά βάσανα και τώρα ξαφνικά, χωρίς καμία προσπάθεια, γνωρίζουν την ευτυχία. Η θέληση των θεών βρίσκεται πάνω από τη βούληση των ανθρώπων (στ. 831)· ο άνθρωπος θα πρέπει να προσπαθεί να εξασφαλίσει την εύνοιά τους με θυσίες και εκκλήσεις προς αυτούς (στ. 833-834).

Ο Αγγελιοφόρος ταυτίζει το θείο με την τύχη και τη μοίρα, και τα θε­ωρεί το ίδιο απρόβλεπτα και ασταθή. Ο άνθρωπος βρίσκεται στο έλεος αιφνίδιων αλλαγών, το μέλλον του είναι αβέβαιο και μη προβλέψιμο και το μόνο που του απομένει είναι να προσπαθεί να εξασφαλίσει την εύνοια αυτών των δυνάμεων. Η φρόνηση και η σωστή κρίση αποτελούν τα όπλα του ανθρώπου στην προσπάθειά του να αποκτήσει έλεγχο στη ζωή του.

**Ας φανταστούμε τον αντίχτυπο των προβληματισμών αυτών στους Αθηναίους θεατές του 412 π.Χ.**

Οι προβληματισμοί αυτοί μπορούμε να υποθέσουμε ότι θα έβρισκαν ανταπόκριση στους θεατές της εποχής. Οι Αθηναίοι του 412 π.Χ. θα πρέ­πει να αντιλαμβάνονταν πολύ καλά την αστάθεια και την αβεβαιότητα της τύχης, θύματα μιας αιφνίδιας μεταβολής της ήταν άλλωστε και οι ίδιοι, καθώς αυτή την εποχή βιώνουν τα δεινά της σικελικής καταστροφής. Μπορούμε βεβαίως να υποθέσουμε ότι θα υπήρχαν και ορισμένοι που θα θεωρούσαν αυτές τις αντιλήψεις προσβολή προς τους θεούς. Η αμφισβήτηση παραδοσιακών αντιλήψεων και πρακτικών λατρείας θα έθι­γε οπωσδήποτε ορισμένους Αθηναίους, που θα θεωρούσαν τα λόγια του ένδειξη αθεΐας. Ορισμένοι από τους θεατές θα έβρισκαν στις απόψεις αυτές επιδράσεις της σοφιστικής διδασκαλίας, η οποία είχε ένθερμους υποστηρικτές αλλά και πολλούς εχθρούς.

**3. Ερώτημα σελίδας 63 σχολικού βιβλίου**

Ένα από τα [**κατά ποιόν μέρη**](http://ebooks.edu.gr/modules/ebook/show.php/DSGYM-C112/347/2320%2C8885/) της τραγωδίας, σύμφωνα με τον Αριστοτέλη, είναι η [**διάνοια**](http://ebooks.edu.gr/modules/ebook/show.php/DSGYM-C112/347/2320%2C8885/), οι ιδέες δηλαδή και οι σκέψεις που εκφράζουν τα πρόσωπα της τραγωδίας και τα επιχειρήματα που χρησιμοποιούν, για να υποστηρίξουν τις θέσεις τους.

**(2o υποερώτημα) Δικαιολογείται ο χαρακτηρισμός του Ευριπίδη ως «από σκηνής φιλόσοφος»;**

Ο Ευριπίδης αναρωτιέται, προβληματίζεται πάνω σε σημαντικά ζητή­ματα, εκφράζοντας απόψεις με γνωμικό χαρακτήρα και αρκετές φορές διατυπώνοντας θέσεις μάλλον ανατρεπτικές. Συχνά εκφράζει φιλοσοφι­κές απόψεις της εποχής του και στις αντιλήψεις του διακρίνεται σαφής επιρροή από το σοφιστικό κίνημα. Η φύση του θείου, ο ρόλος της τύχης, η δυνατότητα του ανθρώπου να προσεγγίσει τη γνώση, ο θεσμός της δουλείας, η αξία της ελεύθερης βούλησης και η δύναμη του ανθρώπινου πνεύματος είναι μερικά από τα θέματα που τον απασχολούν και παράλληλα είναι θέματα πάντα διαχρονικά. Επομένως η «διάνοια» των έργων του, οι απόψεις του που εκφράζει στη σκηνή, δικαιολογούν απόλυτα το χαρακτηρισμό που του έχει αποδοθεί.